b'\n_START_ARTICLE_\nKauno miesto taryba 1990\xe2\x80\x931995 m.\n_START_PARAGRAPH_\nKauno miesto savivaldyb\xc4\x97s taryba \xe2\x80\x93 Kauno miesto savivaldyb\xc4\x97s atstovaujamoji institucija, i\xc5\xa1rinkta 1990 m. kovo 24 d. Pilnas pavadinimas \xe2\x80\x93 Kauno miesto Liaudies deputat\xc5\xb3 taryba, nuo 1990 m. baland\xc5\xbeio m\xc4\x97n. Kauno miesto taryba, nuo 1994 m. liepos m\xc4\x97n. Kauno miesto savivaldyb\xc4\x97s taryba.\n_START_SECTION_\nTeisinis pagrindas\n_START_PARAGRAPH_\nRinkimai \xc4\xafvyko 1990 m. kovo 24 d., pakartotinis balsavimas (II turas) \xe2\x80\x93 baland\xc5\xbeio 7 d. Buvo i\xc5\xa1rinkta 100 Tarybos deputat\xc5\xb3. Rinkim\xc5\xb3 apygardose, kuri\xc5\xb3 deputatas buvo paskirtas miesto valdybos nariu, pakartotiniai rinkimai \xc4\xaf neu\xc5\xbeimtas deputat\xc5\xb3 vietas vyko gegu\xc5\xbe\xc4\x97s 19 d. ir lapkri\xc4\x8dio 24 d._NEWLINE_Vietos savivaldos pagrind\xc5\xb3 \xc4\xafstatymu, priimtu 1990 m. vasario 12 d., savivaldyb\xc4\x97s suskirstytos \xc4\xaf \xc5\xbeemesniosios pakopos savivaldybes \xe2\x80\x93 apylink\xc4\x97s, gyvenviet\xc4\x97s (vals\xc4\x8diai), rajono (apskrities) miestai ir auk\xc5\xa1tesniosios pakopos savivaldybes \xe2\x80\x93 rajonai, apskritys, respublikos miestai. Kaunui priskirtas auk\xc5\xa1tesniosios pakopos savivaldyb\xc4\x97s statusas._NEWLINE_Rinkimai, vadovaujantis Lietuvos TRS Auk\xc5\xa1\xc4\x8diausiosios Tarybos 1989 m. gruod\xc5\xbeio 7 d. priimtu \xe2\x80\x9eLietuvos Taryb\xc5\xb3 Socialistin\xc4\x97s Respublikos Vietini\xc5\xb3 liaudies deputat\xc5\xb3 taryb\xc5\xb3 rinkim\xc5\xb3 \xc4\xafstatymu\xe2\x80\x9c vyko pagal ma\xc5\xbeoritarin\xc4\x99 sistem\xc4\x85. Kandidatus kelti gal\xc4\x97jo renkamos tarybos teritorijoje esan\xc4\x8di\xc5\xb3 visuomenini\xc5\xb3, politini\xc5\xb3 organizacij\xc5\xb3, visuomenini\xc5\xb3 jud\xc4\x97jim\xc5\xb3 rajon\xc5\xb3 ir miest\xc5\xb3 organai, taip pat ne ma\xc5\xbeiau, kaip 100 darbo ar gyvenamosios vietos pilie\xc4\x8di\xc5\xb3 susirinkimas. Tai buvo pirmieji laisvi ir demokrati\xc5\xa1ki rinkimai po 1925 m. savivaldybi\xc5\xb3 taryb\xc5\xb3 rinkim\xc5\xb3.\n_START_SECTION_\nVeikla\n_START_PARAGRAPH_\nPirmasis pos\xc4\x97dis \xc4\xafvyko 1990 met\xc5\xb3 baland\xc5\xbeio 5 dien\xc4\x85. Kauno tarybos pirmuoju pirmininku i\xc5\xa1rinktas Gintaras Pukas. 1991 m. spalio 24 d. j\xc4\xaf pakeit\xc4\x97 Vygintas Grinis._NEWLINE_Meru 1990 m. gegu\xc5\xbe\xc4\x97s 15 d. paskirtas Vidmantas Adomonis, jo pavaduotoju Saulius Gricius. 1991 m. gegu\xc5\xbe\xc4\x97s 31 d. meru tapo Vilimas \xc4\x8ciurinskas, nuo 1992 m. bir\xc5\xbeelio 17 d. iki 1995 m. gegu\xc5\xbe\xc4\x97s m\xc4\x97n. mero pareigas \xc4\x97jo Arimantas Ra\xc4\x8dkauskas. Paskutinis Tarybos pos\xc4\x97dis vyko 1995 m. kovo 23 d.'